Labojums Padomes 2006. gada 21. decembra Regulā (EK) Nr. 1990/2006 par to, kā īstenot Protokolu Nr. 4 par Ignalinas kodolelektrostaciju Lietuvā, kas pievienots Čehijas Republikas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktam “Ignalinas Programma”

( Eiropas Savienības Oficiālais Vēstnesis L 411, 2006. gada 30. decembris )

Regulu (EK) Nr. 1990/2006 lasīt šādi:

PADOMES REGULA (EK) Nr. 1990/2006

(2006. gada 21. decembris)

par to, kā īstenot Protokolu Nr. 4 par Ignalinas kodolelektrostaciju Lietuvā, kas pievienots Čehijas Republikas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktam “Ignalinas Programma”

EIROPAS SAVIENĪBAS PADOME,

ņemot vērā 2003. gada Pievienošanās aktu, un jo īpaši tā 56. pantu un Protokolu Nr. 4,

ņemot vērā Padomes Regulu (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (1) (“Finanšu regula”),

ņemot vērā Komisijas 2002. gada 23. decembra Regulu (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2),

ņemot vērā Komisijas priekšlikumu,

tā kā:

(1) Eiropas Savienība ir apņēmusies arī pēc Lietuvas pievienošanās Savienībai laikposmā līdz 2006. gadam un turpmāk sniegt atbilstīgu Eiropas Kopienas papildu palīdzību Lietuvai tās pūliņos izbeigt Ignalinas kodolelektrostacijas ekspluatāciju. Šī apņemšanās ir oficiāli izteikta Protokolā Nr. 4 par Ignalinas kodolelektrostaciju Lietuvā, kas pievienots 2003. gada Pievienošanās aktam.

(2) Paturot prātā šo Savienības solidaritātes apliecinājumu, Lietuva ir apņēmusies līdz 2005. gadam slēgt Ignalinas kodolelektrostacijas 1. bloku un līdz 2009. gada 31. decembrim – 2. bloku, un pēc tam pilnībā izbeigt šo bloku ekspluatāciju. Laikposmam no 2004. gada līdz 2006. gadam ir izveidota palīdzības programma, kuras budžets ir EUR 285 miljoni.

(3) No bijušās Padomju Savienības pārmantotās Ignalinas kodolelektrostacijas un tās divu 1 500 MW jaudas RBMK tipa reaktoru ekspluatācijas izbeigšana ir bezprecedenta gadījums, un tā Lietuvai rada ārkārtēju finansiālu apgrūtinājumu, kas nav samērojams ar valsts lielumu un ekonomisko stāvokli. Ekspluatācijas pārtraukšana turpināsies ilgāku laiku, nekā Kopienas pašreizējie finanšu plāni.

(4) Saskaņā ar Protokolu Nr. 4 Ignalinas Programmu laikposmam no 2004. gada līdz 2006. gadam turpinās bez pārtraukuma un pagarinās pēc 2006. gada saskaņā ar 2003. gada Pievienošanās akta 56. pantā noteikto procedūru; šīs pagarinātās programmas pamatā būs tie paši elementi un principi, kas ir 2004.–2006. gada programmas pamatā.

(5) Tādēļ ir jāpieņem noteikumi par Kopienas papildu palīdzības īstenošanu laikposmā no 2007. gada līdz 2013. gadam, lai risinātu jautājumus saistībā ar Ignalinas kodolelektrostacijas slēgšanas un ekspluatācijas izbeigšanas sekām.

(6) Saskaņā ar Protokolu Nr. 4 nākamā finanšu plāna periodā vidējais apropriāciju apjoms pagarinātajai Ignalinas Programmai ir atbilstīgs. Minēto resursu plānošanas pamatā būs faktiskās maksājumu vajadzības un spējas absorbēt līdzekļus.

(7) Protokolā Nr. 4 ir noteikti dažādi palīdzības īstenošanas veidi minēto mērķu sasniegšanai, tostarp tieša palīdzības sniegšana Lietuvai ar tādas valsts pārvaldes struktūras starpniecību, kas tiesīga darboties pilnīgi decentralizēti, kā tika īstenotas gada programmas laikposmā no 2004. gada līdz 2006. gadam. Tādējādi Lietuvai ir atbilstīga valsts līmeņa īstenošanas struktūra, lai pasākumus saskaņā ar Protokolu Nr. 4 īstenotu, izmantojot valsts aģentūru, saskaņā ar budžeta izpildes uzdevumu deleģēšanu, kā noteikts Finanšu regulas 53. panta 2. punktā un 54. panta 2. punkta c) apakšpunktā.

(8) Starptautiski ekspluatācijas pārtraukšanas fondi, ko pārvalda Eiropas Rekonstrukcijas un attīstības banka (ERAB), ir pieejami jau vairākus gadus. Kopiena ir galvenais šo fondu finansētājs, jo īpaši ar Phare programmas starpniecību.

(9) Tādējādi būtu jāparedz ieguldījums no Eiropas Savienības vispārējā budžeta, lai Ignalinas kodolelektrostacijas ekspluatācijas izbeigšanu finansētu laikposmā no 2007. gada līdz 2013. gadam.

(10) Finansiālo palīdzību var arī turpmāk darīt pieejamu kā Kopienas ieguldījumu Ignalinas Starptautiskajā ekspluatācijas pārtraukšanas atbalsta fondā, ko pārvalda ERAB.

(11) Ignalinas Programma ietver arī pasākumus, kas paredzēti, lai sniegtu atbalstu kodolelektrostacijas darbiniekiem, turpinot saglabāt augstu darbības drošības līmeni Ignalinas kodolelektrostacijā laikposmos pirms tās slēgšanas un reaktoru bloku ekspluatācijas izbeigšanas laikā.

(12) ERAB uzdevumi ietver arī to publisko līdzekļu pārvaldību, kuri piešķirti kodolelektrostaciju ekspluatācijas izbeigšanas programmām, un šo programmu finanšu pārvaldības uzraudzību, lai tādējādi uzlabotu publisko līdzekļu izmantošanu. Turklāt ERAB veic budžeta uzdevumus, ko tai uzticējusi Komisija saskaņā ar Finanšu regulas 53. panta 7. punktu.

(13) Ignalinas kodolelektrostacijas ekspluatācijas izbeigšanu veiks saskaņā ar vides tiesību aktiem, jo īpaši Padomes Direktīvu 85/337/EEK (1985. gada 27. jūnijs) par dažu sabiedrisku un privātu projektu ietekmes uz vidi novērtējumu (3).

(14) Šajā regulā visam programmas laikam ir iekļauta finanšu atsauces summa, kā paredzēts 38. punktā Eiropas Parlamenta, Padomes un Komisijas Iestāžu nolīgumā (2006. gada 17. maijs) par budžeta disciplīnu un pareizu finanšu pārvaldību (4), neskarot budžeta lēmējinstitūcijas pilnvaras, kas noteiktas Eiropas Kopienas dibināšanas līgumā.

(15) Šīs regulas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (5),

IR PIEŅĒMUSI ŠO REGULU.

1. pants

Ar šo regulu paredz sīki izstrādātus noteikumus, lai laikposmā no 2007. gada līdz 2013. gadam īstenotu Protokolu Nr. 4 par Ignalinas kodolelektrostaciju, kas pievienots 2003. gada Pievienošanās aktam.

Saskaņā ar Protokola Nr. 4 3. pantu, šie noteikumi nodrošina Ignalinas Programmas turpināšanu bez pārtraukuma un pagarināšanu.

2. pants

Ignalinas Programma ietver, inter alia, pasākumus nolūkā atbalstīt Ignalinas kodolelektrostacijas ekspluatācijas izbeigšanu, nesamazinot kodoldrošību, pasākumus nolūkā atbalstīt kodoldrošības iestādes drošības izvērtējuma veikšanā un ekspluatācijas izbeigšanas projektu licencēšanā, pasākumus vides atjaunošanai atbilstīgi acquis un parastās elektroenerģijas ražošanas jaudas modernizācijai, lai aizvietotu divu Ignalinas kodolelektrostacijas reaktoru ražošanas jaudu, un citus pasākumus, kas izriet no lēmuma slēgt šo kodolelektrostaciju un izbeigt tās ekspluatāciju un kas dod ieguldījumu nepieciešamajā pārstrukturēšanā, vides atjaunošanā un Lietuvas enerģijas ražošanas, pārvades un sadales sektoru modernizācijā, kā arī piegādes drošības un energoefektivitātes uzlabošanā Lietuvā.

Tāpat Ignalinas Programma ietver pasākumus, lai sniegtu atbalstu kodolelektrostacijas darbiniekiem, turpinot nodrošināt augstu darbības drošības līmeni Ignalinas kodolelektrostacijā laikposmos pirms tās slēgšanas un reaktoru bloku ekspluatācijas pārtraukšanas laikā.

3. pants

1. Finanšu atsauces summa, kas vajadzīga, lai laikposmā no 2007. gada 1. janvāra līdz 2013. gada 31. decembrim īstenotu 2. pantā noteikto Ignalinas Programmu, ir EUR 837 miljoni pašreizējās cenās (6).

2. Gada apropriācijas piešķir budžeta lēmējinstitūcija atbilstīgi finanšu shēmai.

3. Ignalinas Programmai piešķirto apropriāciju apjomu var pārskatīt laikposmā no 2007. gada 1. janvāra līdz 2013. gada 31. decembrim, lai ņemtu vērā programmas īstenošanas panākumus un nodrošinātu to, ka līdzekļu plānošanas un piešķiršanas pamatā ir faktiskās maksājumu vajadzības un spējas absorbēt līdzekļus.

4. pants

Attiecībā uz dažiem pasākumiem ieguldījums saskaņā ar Ignalinas Programmu var būt līdz 100 % no izdevumu kopapjoma. Pieliek visus pūliņus, lai turpinātu līdzfinansēšanas praksi, kas ieviesta, īstenojot pirmspievienošanās palīdzību un palīdzību, kura laikposmā no 2004. gada līdz 2006. gadam sniegta Lietuvas centieniem izbeigt kodolelektrostacijas ekspluatāciju, kā arī lai vajadzības gadījumā piesaistītu līdzfinansējumu no citiem avotiem.

5. pants

1. Lēmumus par pasākumiem saskaņā ar Ignalinas Programmu pieņem un minētos pasākumus īsteno saskaņā ar Finanšu regulas 53. panta 2. punktā un 54. panta 2. punkta c) apakšpunktā paredzētajiem noteikumiem.

2. Finansiālo palīdzību pasākumiem saskaņā ar Ignalinas Programmu vai šīs palīdzības daļas var darīt pieejamas kā Kopienas ieguldījumu Ignalinas Starptautiskajā ekspluatācijas pārtraukšanas atbalsta fondā, ko pārvalda ERAB.

3. Pasākumus un finansiālo palīdzību saskaņā ar Ignalinas Programmu apstiprina saskaņā ar Lēmuma 1999/468/EK 4. pantu.

6. pants

1. Publisks atbalsts no valsts, Kopienas un starptautiskiem avotiem:

— Lietuvas termoelektrostacijas Elektrenai – kā galvenā elementa, kas aizstāj divu Ignalinas kodolelektrostacijas reaktoru ražošanas jaudu – uzlabošanai vides aizsardzības kontekstā atbilstīgi acquis un modernizēšanas pasākumiem; un

— Ignalinas kodolelektrostacijas ekspluatācijas izbeigšanai

ir saderīgs ar noteikumiem par iekšējo tirgu, kā noteikts Līgumā.

2. Publisko atbalstu no valsts, Kopienas un starptautiskiem avotiem, lai atbalstītu Lietuvas pūliņus novērst sekas, kādas rada Ignalinas kodolelektrostacijas slēgšana un ekspluatācijas izbeigšana, noteiktos gadījumos var uzskatīt par saderīgu ar Līguma noteikumiem par iekšējo tirgu, jo īpaši publisko atbalstu, ko sniedz enerģijas piegādes drošības uzlabošanai.

7. pants

Neskarot Protokola Nr. 4 1. pantu, 2003. gada Pievienošanās akta 37. pantā minēto drošības klauzulu piemēro līdz 2012. gada 31. decembrim, ja Lietuvā ir traucēta energoapgāde.

8. pants

1. Komisijai var nodrošināt, ka tās darbinieki vai jebkāda cita kvalificēta ārēja struktūra pēc tās izvēles veic revīziju par palīdzības izlietojumu. Šādas revīzijas var veikt jebkurā brīdī līguma darbības laikā, kā arī piecos gados pēc atlikuma maksājuma veikšanas. Attiecīgos gadījumos revīziju secinājumi var būt par iemeslu tam, ka Komisija pieņem lēmumus par līdzekļu atgūšanu.

2. Komisijas personālam un ārējam Komisijas pilnvarotam personālam ir atbilstīgas piekļuves tiesības, jo īpaši attiecībā uz saņēmēja birojiem un jebkuru informāciju – tostarp elektroniskā formātā – kā nepieciešams šādu revīziju veikšanai.

Revīzijas palātai ir tādas pašas tiesības kā Komisijai, jo īpaši piekļuves tiesības.

Turklāt, lai Kopienas finanšu intereses aizsargātu pret krāpšanu un citiem pārkāpumiem, Eiropas Birojs krāpšanas apkarošanai (OLAF) ir tiesīgs programmas laikā veikt pārbaudes un apskates uz vietas, kā noteikts Padomes Regulā (EK, Euratom) Nr. 2185/96 (1996. gada 11. novembris) par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām (7).

3. Attiecībā uz Kopienas darbībām, ko finansē saskaņā ar šo regulu, termins “pārkāpums” Regulas (EK, Euratom) Nr. 2988/95 (1995. gada 18. decembris) par Eiropas Kopienu finanšu interešu aizsardzību (8) 1. panta 2. punktā nozīmē Kopienas tiesību normas vai jebkādu līgumsaistību pārkāpumu, ko rada kāda saimnieciskās darbības subjekta rīcība vai nolaidība, kura kaitē vai varētu kaitēt Eiropas Kopienu vispārējam budžetam vai Eiropas Kopienu pārvaldītiem budžetiem, veicot nepamatotus izdevumus, vai budžetiem, ko Eiropas Kopienu vārdā pārvalda starptautiskas organizācijas.

4. Nolīgumos starp Kopienu un ERAB par to, kā Kopienas līdzekļus dara pieejamus Ignalinas Starptautiskajam ekspluatācijas pārtraukšanas atbalsta fondam, paredz atbilstīgus pasākumus, lai Kopienas finanšu intereses aizsargātu pret krāpšanu, korupciju un citiem pārkāpumiem un lai ļautu Komisijai, OLAF un Revīzijas palātai veikt pārbaudes uz vietas.

9. pants

Komisija nodrošina šīs regulas īstenošanu un regulāri iesniedz ziņojumus Eiropas Parlamentam un Padomei. Komisija veic starpposma pārskatīšanu, kā noteikts 3. pantā.

10. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.